Uredba Komisije (ES) št. 1202/95

z dne 29. maja 1995

o spremembi prilog I in III k Uredbi Sveta (EGS) št. 2092/91 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil [1], kakor je bila nazadnje spremenjena z Uredbo Sveta (ES) št. 1201/95 [2], in zlasti člena 13 Uredbe,

ker v razmerah, kadar javne oblasti zahtevajo uporabo sintetičnih fitofarmacevtskih sredstev, ki niso navedena v delu B Priloge II, zaradi resne ogroženosti celotne pridelovalne površine na določenem območju zaradi bolezni ali škodljivcev, tako pridobljeni rastlinski pridelki ne smejo več imeti oznake, ki se nanaša na postopke ekološke pridelave;

ker je zaradi skladnosti z drugimi pravili o ekološki pridelavi treba v nekaterih primerih skrajšati obdobje preusmeritve, ob koncu katerega je dovoljeno dajati v promet proizvode s tovrstno oznako;

ker se v enotah, ki jih upravlja isti kmet, ne sme pridelovati pridelkov iste sorte tako po postopku ekološke pridelave kakor tudi postopku konvencionalne pridelave;

ker je pri tem pravilu treba predvideti izjemo v primerih, kadar se nekatera območja, na katerih se pridelujejo pridelki iz rastlin trajnic, postopno preusmerjajo iz konvencionalnega v ekološko kmetovanje;

ker se pri tem pravilu sme sprejeti izjeme na nekaterih območjih, ki se uporabljajo za kmetijske raziskave za razvoj ekološkega kmetovanja in v dogovoru s pristojnimi organi držav članic;

ker je pridelava semen, vegetativnega razmnoževalnega materiala in sadik dejavnost, s katero se ukvarjajo specializirani izvajalci, ki pri pridelavi teh proizvodov poleg postopka konvencionalne pridelave uporabljajo tudi postopek ekološke pridelave;

ker so ukrepi, predvideni s to uredbo, v skladu z mnenjem Odbora iz člena 14 Uredbe (EGS) št 2092/91,

SPREJELA NASLEDNJO UREDBO:

Člen 1

Točka 1 Priloge I in del A Priloge III k Uredbi (EGS) št. 2092/91 se spremenita, kakor je prikazano v Prilogi k tej uredbi.

Člen 2

Ta uredba začne veljati petnajsti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 29. maja 1995

Za Komisijo

Franz Fischler

Član Komisije

[1] UL L 198, 22.7.1991, str. 1.

[2] UL L 119, 30.5.1995, str. 9.

--------------------------------------------------

PRILOGA

Uredba (EGS) št. 2092/91 se spremeni:

1. Za točko 1 oddelka

"Rastline in rastlinski proizvodi"

Priloge I se vstavi pododstavek:

"Zlasti lahko država članica obdobje preusmeritve skrajša na najkrajše obdobje v razmerah, ko se parcele tretirajo s proizvodom, ki ni vključen v del B Priloge II, kot del načrta za zatiranje škodljivcev ali varstvo pred boleznimi, ki ga je glede posebnega pridelka na ozemlju ali na nekaterih delih ozemlja kot obveznega določil pristojni organ države članice.

Skrajšanje obdobja preusmeritve mora upoštevati vse naslednje točke:

- parcele so že bile preusmerjene ali se je na njih začela preusmeritev v ekološko kmetovanje,

- po razgradnji zadevnega fitofarmacevtskega sredstva mora ostati v zemlji ali pridelku, kadar gre za pridelek iz trajnih nasadov, le zanemarljiva količina ostanka tega sredstva,

- zadevna država članica mora uradno obvestiti druge države članice o svoji odločitvi glede obveznosti tretiranja, kakor tudi o stopnji skrajšanja, določeni za obdobje preusmeritve,

- pridelkov, požetih po tretiranju, se ne sme prodajati z oznako, ki se sklicuje na ekološko pridelavo."

2. Točka 9 dela A Priloge III se nadomesti z:

"9. Kadar nosilec dejavnosti vodi več pridelovalnih enot na istem območju, kjer se pridelujejo pridelki ali rastlinski pridelki, ki niso zajeti s členom 1, skupaj s skladiščnimi prostori za shranjevanje obratnih sredstev (kot so gnojila, fitofarmacevtska sredstva, seme), morajo biti tudi ti podvrženi nadzornim sistemom, glede točke 2 in točk 3 in 4 pododstavka 1. Pridelki iste vrste kakor tisti, pridelani na enoti iz točke 1, se v teh enotah ne smejo pridelovati.

Pridelovalci lahko odstopajo od pravila iz zadnjega stavka predhodnega pododstavka:

(a) če gre za pridelavo v trajnih nasadih (gojenje sadja, vinska trta in hmelj) pod pogojem, da so izpolnjeni naslednji pogoji:

1. zadevna proizvodnja je del načrta preusmeritve, glede katerega se pridelovalec obveže in ki predvideva začetek preusmeritve zadnjega dela zadevnega območja na ekološko pridelavo v najkrajšem možnem obdobju, ki v nobenem primeru ne sme biti daljše od pet let,

2. sprejeti so ustrezni ukrepi za zagotovitev stalnega ločevanja proizvodov, pridobljenih iz vsake posamezne zadevne enote,

3. nadzorno službo ali organ se o spravilu vsakega zadevnega pridelka obvesti najmanj 48 ur vnaprej,

4. takoj po spravilu pridelka pridelovalec obvesti nadzorno službo ali organ o natančnih količinah spravila na zadevnih enotah, skupaj z vsemi posebnimi lastnostmi razločevanja (kot so kakovost, barva, povprečna masa itd.) in potrdi, da so bili uporabljeni ukrepi za ločevanje proizvodov,

5. načrt preusmeritve in ukrepe iz točk 1 in 2 je odobrila nadzorna služba ali organ. Ta odobritev mora biti potrjena vsako leto po začetku načrta preusmeritve;

(b) če gre za območja, namenjena za kmetijske raziskave, za katere so se dogovorili pristojni organi držav članic, pod pogojem, da so izpolnjeni pogoji 2, 3 in 4 ter ustrezni del pogoja 5 iz (a);

(c) če gre za proizvodnjo semena, vegetativnega razmnoževalnega materiala in sadik, pod pogojem, da so izpolnjeni pogoji 2, 3 in 4 ter ustrezni del pogoja 5 iz (a)."

--------------------------------------------------